म्हजें ल्हानशें कुटुंब, म्हजे इश्ट इश्टिणी आनी म्हजीं पुस्तकां इतलेंच म्हजें सुपुल्लें जग. सगळीं पुस्तकां विकतीं घेवन तांचो संग्रह करुन दवरपाक म्हाका खूब आवडटा. केन्नाय मनांत आयलें काय खंयचेंच पुस्तक उगडून वाचचें. एकूच पुस्तक परत परत वाचपाक लेगीत म्हाका आवडटा. अशींच केन्नातरी सुधा मुर्ती हांचीं कितलींशींच मराठी पुस्तकां विकतीं घेतलीं. तांचें "सामान्यांतले असामान्य" हें पुस्तक वाचपाक सुरवात केली आनी तांच्या लेखनाच्या मोगांतूच पडलें हांव. मागीर तांचीं हेर सगळीं पुस्तकां वाचलीं. इश्टांक भेट म्हण दिलीं. तांचीं पुस्तकां वाचप्यांक सामकीं मंत्रमुग्ध करतात. तांकां मेळिल्लीं मनशां, तांणीं केल्लो जगभराचो प्रवास, समाजकार्य करता आसतना तांकां आयिल्ले बरे वायट अणभव हें सगळें वाचता आसतना, हें सगळें खरेंच घडलां आसत काय अशें दिसता. विंगड विंगड क्षेत्रांत तांणीं केल्लें समाजीक काम, गरीब भुरग्यांक शिक्षणाखातीर केल्ली मजत, आपदग्रस्तांखातीर केल्ली मजत.. एकाच मनशाक आयिल्ले हे सगळे अणभव आमकां अजापीत करतात. तांची पुस्तकां वाचपाक सुरवात करचेआदीं सुधा मुर्ती कोण हें म्हाका खरेंच खबर नाशिल्लें. म्हळ्यार त्यो इन्फोसिस फावंडेशनाच्यो अध्यक्षा, नारायण मुर्ती हांची ती घरकान्न आनी ताणीं खूब व्हड समाजकार्य बी केलां अशें आयकल्लें. पूण जेन्ना तांचीं पुस्तकां वाचलीं तेन्ना तांचेविशीं मनांत आदर तर निर्माण जालोच पूण केन्ना तरी तांकां मेळचें ही उमळशीक लागली.
तेच वेळार तांचें एक तरी पुस्तक कोंकणींत येवंक जाय अशें सामकें तीव्रतायेन दिसलें. त्या खातीर कितें करचें हाचेर खूब विचार केलो. तांचेमेरेन कशें पावचें हें खबर नाशिल्लें. तांचो फोन नंबर वा इमेल मेळटा काय पळोवपाचो यत्न केलो. निमाणें तांचो इमेल मेळ्ळो. तितले म्हणसर तांचें एक तरी पुस्तक हांव कोंकणींत हाडटलेंच हो विचार सामको पक्को जाल्लो. फाटीं फुडें जायत तांका इमेल केली आनी हांव तांचें पुस्तक कोंकणींत अणकारुंक सोदतां, हें तांका कळयलें. तेखातीर कितें करचें पडटलें तेंय विचारलें. अजाप म्हळ्यार रोकडीच तांची जाप आयली. म्हाका दिशिल्लें त्यो इतल्यो व्यस्त, प्रसिद्ध, आंतरराश्ट्रीय पांवड्यार नामना मेळयिल्ल्यो. त्यो म्हाका जाप धाडटल्यो अशें हांवें चिंतूकूच नाशिल्लें. पूण ताणीं मेकळेपणान परवानगी दिली. आनी अशे तरेन हांवें तांच्या "How I taught my grandmother to read and other stories" ह्या पुस्तकाच्या अणकाराचें काम सुरु केलें.
जिणेंतलें हें पयलेंच काम अणकाराचें. ह्या अणकारान म्हाका खूब खोस दिली. हांव काम करतां अशें म्हाका दिसलेंच ना. ह्या अणकारान म्हाका खोस तर दिलीच पूण हांव अशें कितें करुंक शकतां हो आत्मविस्वासूय दिलो. फकत एकाच म्हयन्यांत हांवें तें सोंपयलें. हें पुस्तक "आजयेक वाचूंक शिकयलें आनी हेर काणयो" ह्या नांवान प्रकाशीत जालें. वर्साभितर ताची पयली आवृत्ती सोंपली आनी दुसरी आवृत्ती ब्रॉडवे बुक हावसान काडली. ह्या पुस्तकाक बरो प्रतिसाद मेळिल्ल्यान हांवें तांच्या आनीक दोन पुस्तकांचो अणकार केलो. "Old man and his God" हें पुस्तक "जाणटेलो आनी ताचो देव" ह्या नांवान आनी "The day I stopped drinking milk - Life stories from here and there" हें पुस्तक, "हांवें दूद पिवपाचें सोडलें - हांगाच्यो थंयच्यो जिणे काणयो", ह्या नांवान.
ह्या तिनूय पुस्तकांच्या अणकारांतल्यान म्हाका कितें मेळ्ळें हाचो हांव जेन्ना विचार करतां तेन्ना हांव खरेंच नशीबवान अशें म्हाका दिसता. ह्या पुस्तकांक लागून म्हजेसारक्या एका सामान्य मनशाचें नांव एका व्हड आनी असामान्य अशा मनशाकडेन सदांखातीर जोडलां. तांकां प्रत्यक्ष मेळपाची संद म्हाका मेळ्ळी. तांच्या लेखनांतल्यान त्यो एक व्यक्ती म्हण, लेखिका म्हण, समाजकार्यकर्ती म्हण तेचपरी एक शिक्षिका म्हण कितल्यो व्हड आसात हें कळिल्लें. तांकां मेळ्ळ्याउपरांत त्यो कितल्यो साद्यो आसात आनी इतली नामना मेळून लेगीत तांचे पांय कशे जमनीर आसात हेंय समजलें.
वाचकांक लागून हांव लेखिका जालां अशें त्यो म्हणटात. जिणेच्या प्रवासांत मेळिल्ले लोक, काळजाक भिडपासारके अणभव हातूंतल्यान तांचें लेखन निर्माण जालां. मेळटात ते सगळे लोक लेखनाखातीर तांकां विशय दितात अशें तांकां दिसता. जिणेंतले सगळ्यांत बरे धडे हांव गरीब लोकांकडल्यान शिकलां. तांच्या सादेपणान म्हाका प्रभावीत केलां आनी हेंच हांवें म्हज्या लेखनांतल्यान तुमचे मुखार मांडलां, अशें त्यो म्हणटात. तांच्या सगळ्या लेखनांतल्यान हेंच तर दिसता आमकां.
खंयचीय भास समृद्ध आनी गिरेस्त जातली जाल्यार त्या भाशेंत खूब साहित्य निर्माण जावपाक जाय. इतलेंच न्हय तर हेर भाशांतलें बरें साहित्य लेगीत त्या भाशेंत अणकारीत जावन येवंक जाय. तेच वेळार त्या भाशेंतलें बरें साहित्य हेर भासांनी अणकारुन लोकांमेरेन पावपाक जाय. अशें जालें जाल्यारुच खंयचीय भास चड आनी चड गिरेस्त जावंक पावता. सुधा मुर्ती हांचीं इंग्लीश पुस्तकां कोंकणींत अणकारुन म्हजे तांकीप्रमाण हांवें आमची कोंकणी भास गिरेस्त करपाचो यत्न केला. तो कितलो येसस्वी जाला हांव नकळ. भास गिरेस्त जावंक जाय हें जरी खरें आसलें तरी, छापिल्लीं पुस्तकां चडांत चड लोकांनी विकतीं घेवन वाचपाक जाय. आपल्या संग्रहांत तीं दवरपाक जाय हें लेगीत खरें. अशे तरेन जेन्ना पुस्तकांची विक्री जातली तेन्ना पुस्तकां छापपाखातीर प्रकाशक लेगीत अनमनचे नात. सध्या पुस्तक छापप कशें हो एक व्हड प्रस्न प्रकाशकांमुखार आसा अशें म्हाका दिसता. पुस्तकां छापलीं तरी तीं खपनात अशें तांचें म्हणणें. हाचेर मार्ग कसो काडप? जेन्ना वाचक पुस्तकां विकतीं घेवन वाचतले तेन्नाच प्रकाशकांक पुस्तकां काडपाक उमेद येतली अशें म्हाका दिसता.
